
ABSTRACT

În ultimii 20 de ani, în statele europene, industria sectorului privat de securitate a cunoscut o dezvoltare remarcabilă.

În primul rând, creşterea cererii pentru prestarea serviciilor de securitate a condus la creşterea volumului de servicii furnizate. Asigurarea securităţii reprezintă o preocupare sporită a companiilor, instituţiilor private şi persoanelor particulare. 

În al doilea rând, urmare a restricţiilor bugetare, serviciile de securitate publică şi-au concentrat atenţia asupra unor priorităţi speciale şi, treptat, au început să delege sarcini din domeniul public spre cel privat, ceea ce contribuie şi mai mult la expansiunea serviciilor forţelor de securitate privată. 

În sfârşit, utilizarea sistemului de subcontractare şi tendinţa de externalizare a operaţiunilor de securitate de către un număr însemnat de companii publice şi private a condus la sporirea numărului angajaţilor din firmele de securitate privată. 

Dezvoltarea sectorului de securitate privată a fost însoţită de un proces rapid de ridicare a nivelului profesional al specialiştilor în domeniu şi de îmbunătăţirea substanţială a imaginii industriei private de securitate. 

Studiul de faţă tratează cadrul naţional de reglementare în care se desfăşoară serviciile şi operaţiunile de securitate privată în Franţa, Germania, Polonia şi Ungaria.

De asemenea, lucrarea îşi propune să descrie şi cadrul de reglementare existent la nivelul Uniunii Europene/Spaţiului Economic European
 (cu incidenţă directă şi asupra Norvegiei, Islandei, Lichtensteinului şi Elveţiei), cadru care, aflat într-o continuă dinamică, determină în mod esenţial legislaţia naţională specifică domeniului de securitate privată. 

Menţionăm, cu referire la domeniul specific pe care îl tratează lucrarea de faţă – serviciile de securitate privată –, că Directiva 2005/36/EC privind recunoaşterea calificărilor profesionale, are aplicabilitate numai pentru desfăşurarea activităţilor cu caracter temporar sau ocazional în statele membre EEA. Pentru activităţile cu caracter permanent în sfera serviciilor de securitate privată este aplicabilă legislaţia naţională din fiecare stat membru.

I. REGLEMENTĂRI NAŢIONALE

FRANŢA
1. Reglementări juridice

▪ Legea nr.83-629 din 12 iulie 1983  privind reglementarea activităţilor private de securitate (cu modificările ulterioare)

▪ Legea nr.2003-239 din 18 martie 2003 privind securitatea internă

▪ Legea nr.2007-297 din 5 martie 2007 privind prevenirea delincvenţei

▪ Decretul nr.86-1099 din 10 octombrie 1986 privind utilizarea materialelor, documentelor, uniformelor şi insignelor companiilor de supraveghere şi pază, transport de fonduri şi protecţie a persoanelor

▪ Decretul nr.2009-214 de modificare a reglementării activităţilor private de securitate şi pentru transpunerea Directivei 2005/36/CE a Parlamentului European şi a Consiliului din 7 septembrie 2005 privind recunoaşterea calificărilor profesionale

▪ Decretul nr.2007-1181 din 3 august 2007 pentru modificarea Decretului nr.2005-1122 şi a Decretului nr.2005-1123 referitoare la aptitudinile profesionale ale persoanelor care desfăşoară activităţi private de securitate

▪ Alte decrete

2. Prevederi legale referitoare la firmele de protecţie şi pază 

Categorii de activităţi specializate:

▪ supravegherea umană/prin sisteme electronice de securitate sau de pază a bunurilor mobile şi imobile, precum şi protecţia persoanelor care se află în aceste imobile;

▪ transportul şi supravegherea - în condiţii corespunzătoare - până în momentul livrării efective, a bijuteriilor (cu o valoare de cel puţin 100.000 €), a fondurilor financiare (de maximum 5.335 €) sau a metalelor preţioase;

▪ protecţia fizică a persoanelor.

Legea permite cumularea activităţii de supraveghere şi pază cu activitatea de transport fonduri şi interzice: cumularea activităţii de protecţie a persoanelor cu activitatea de supraveghere şi pază, precum şi cu activitatea de transport fonduri; cumularea activităţii de supraveghere/pază, transport fonduri şi protecţie a persoanelor cu activităţile aferente profesiei de detectiv privat; exercitarea oricăror alte activităţi care nu au legătură cu activităţile de protecţie şi pază.

Agenţii care desfăşoară activităţi de supraveghere umană/prin sisteme electronice de securitate sau de pază a bunurilor mobile şi imobile, precum şi protecţia persoanelor care se află în imobilele în cauză îşi pot exercita atribuţiile numai în interiorul clădirilor/perimetrul de supraveghere. În mod excepţional, aceştia pot fi autorizaţi, de către prefectul departamentului sau, la Paris, de prefectul poliţiei, să exercite, pe drumurile publice, misiuni (chiar itinerante) de supraveghere împotriva furturilor/deteriorării/efracţiilor care vizează bunurile aflate sub supraveghere. 

 Condiţii privind exercitarea activităţilor de protecţie şi pază

▪ Activităţile profesionale de protecţie şi pază pot fi exercitate, în condiţiile legii şi cu respectarea principiului specializării, atât de către persoane juridice, cât şi de persoane fizice (liber profesionişti). 

▪ Licenţa de funcţionare a societăţilor private se eliberează persoanelor juridice înscrise în Registrul comerţului şi al societăţilor. Dosarul de solicitare se depune la prefectura departamentului în care persoana juridică este înmatriculată în Registrul comerţului şi al societăţilor sau, la Paris, la Prefectura Poliţiei. Acesta trebuie să conţină date privind denumirea societăţii şi adresa sediului social; statutele societăţii; lista nominală a fondatorilor, administratorilor, directorilor şi a membrilor personalului care urmează a fi angajat, precum şi informaţii referitoare la repartizarea capitalului social şi al participaţiilor financiare la alte societăţi. Din denumirea societăţii trebuie să reiasă clar că este vorba despre o persoană juridică de drept privat, pentru a se evita eventuale confuzii cu serviciile publice din domeniu (îndeosebi cu cel de poliţie). Dacă dosarul este complet, licenţa se eliberează în termen de 2 luni. Din momentul primirii acestui document, societatea îşi poate începe activitatea. 

Cererea se consideră implicit respinsă dacă în acest termen solicitantul nu primeşte nici un răspuns. 

Licenţa pentru exercitarea activităţilor de pază şi protecţie se eliberează persoanelor fizice înregistrate la un centru/filială URSSAF (instituţie de colectare a contribuţiilor de asigurări sociale plătite de către întreprinderi, liber profesionişti, cadre medicale, angajatori particulari, persoane care se asigură în mod voluntar), conform aceleiaşi proceduri.

De asemenea, autorizaţia se poate elibera persoanelor fizice sau persoanelor juridice neînmatriculate în Registrul comerţului şi al societăţilor, care sunt stabilite într-un alt stat membru UE sau în unul din statele semnatare ale Acordului privind spaţiul economic european. 

Persoanele care solicită eliberarea licenţei trebuie să îndeplinească următoarele condiţii:

- să aibă naţionalitatea franceză sau să fie resortisant al unui stat membru UE/stat semnatar al Acordului privind spaţiul economic european;

Prestatorul unor servicii private de securitate (liber profesionist sau angajat) resortisant al unui stat membru UE care se deplasează pentru prima oară în Franţa pentru exercitarea uneia din aceste activităţi, trebuie să depună la prefectul poliţiei o declaraţie, însoţită de următoarele documente: dovada naţionalităţii; dovada calificărilor profesionale; un atestat care să certifice faptul că persoana în cauză stabilită în statul membru este legal autorizată să exercite această activitate şi nu este supusă nici unei interdicţii de exercitare; cazierul judiciar; dacă activitatea în cauză nu este reglementată în mod expres în statul membru de origine, orice document justificativ care să demonstreze că interesatul a prestat servicii private de protecţie şi pază în mod continuu, pe o perioadă de cel puţin 2 ani în cursul ultimilor 10 ani.

În termen de o lună de la primirea declaraţiei, prefectul poliţiei aduce la cunoştinţa interesatului decizia sa de a verifica sau nu calificările profesionale, luând în considerare existenţa/inexistenţa unor diferenţe substanţiale între calificările declarate şi cele necesare pentru eliberarea licenţelor în Franţa. Acest termen poate fi reînnoit o singură dată în cazul în care prefectul poliţiei solicită completarea dosarului cu documente/informaţii suplimentare.

După efectuarea verificării, prefectul poliţiei oferă interesatului posibilitatea de a demonstra că a dobândit cunoştinţele sau competenţele pe care nu le avea, prin susţinerea de către acesta, în termen de o lună, a unui examen de aptitudini organizat de organismul care are competenţa eliberării certificatelor de calificare profesională. 


În cazurile în care, în termenul mai sus menţionat, prefectul nu transmite nici un anunţ/comunicare sau dacă rezultatul verificării este pozitiv, se consideră că persoana interesată îndeplineşte condiţiile legale de exercitare a activităţilor de protecţie şi pază solicitate.


Pierde toate aceste drepturi orice persoană autorizată să exercite activităţi private de protecţie şi pază, căreia în statul membru de origine, i s-a interzis exercitarea acestor activităţi/i s-a retras licenţa de funcţionare/a suferit o condamnare incompatibilă cu exercitarea activităţilor de protecţie şi pază. 

- să nu fi fost condamnat la o pedeapsă corecţională sau penală;

- să nu fi fost subiect al unui decret de expulzare neabrogat /interdicţii de şedere pe teritoriul francez a cărei durată nu a expirat;

- să nu exercite una din activităţile incompatibile, prin natura lor, cu activităţile de protecţie şi pază reglementate prin lege (de exemplu, detectiv privat sau agent public de securitate); 

- să nu fi comis acte de tulburare a ordinii publice;

- să nu fi desfăşurat acţiuni contrare onoarei, integrităţii, standardelor morale sau îndreptate împotriva poporului/bunurilor sau siguranţei statului

- să justifice aptitudinea profesională în condiţiile definite prin decret al Consiliului de Stat.


Legea face distincţie între aptitudinea profesională necesară directorilor/administratorilor unei societăţi private de protecţie şi pază şi cea necesară salariaţilor unei astfel de societăţi. 


Pentru directorul/administratorul unei societăţi private de protecţie şi pază, aptitudinea profesională se dovedeşte prin:


- diploma/certificatul/titlul profesional de recunoaştere a aptitudinii profesionale de a conduce o societate privată de securitate;


- o anumită vechime profesională în acelaşi tip de funcţie sau într-o funcţie similară prevăzută de lege (ofiţer al poliţiei judiciare, ofiţer sau subofiţer al jandarmeriei naţionale, funcţionar civil de categoria A şi B afectaţi într-o funcţie militară conform deciziei Ministerului Apărării). 


Aptitudinea profesională a salariaţilor societăţilor private de protecţie şi pază se dovedeşte prin:


- diploma/certificatul/titlului profesional de recunoaştere a aptitudinii profesionale de a exercita activităţi private de protecţie şi pază în calitate de salariat;


- o anumită vechime profesională în acelaşi tip de funcţie sau într-o funcţie similară prevăzută de lege (ofiţer, agent/agent adjunct al poliţiei judiciare sau funcţionar civil de categoria A şi B afectaţi într-o funcţie militară conform deciziei Ministerului Apărării).

Licenţa nu se eliberează dacă în urma anchetei administrative efectuate de către organele de poliţie/jandarmerie naţională se constată că acţiunile şi comportamentul solicitantului contravin onoarei, probităţii, bunelor moravuri sau aduc atingere siguranţei persoanelor/bunurilor, siguranţei publice sau siguranţei statului. 

Licenţa poate fi retrasă dacă titularul încetează să îndeplinească una din condiţiile prevăzute de lege sau poate fi suspendată în caz de urgenţă/necesitate impus de asigurarea ordinii publice. 

Licenţa de funcţionare are o valabilitate de 5 ani. 


▪ Cartea profesională; autorizaţia prealabilă; autorizaţia provizorie


Cartea profesională. Începând din martie 2009, nici o persoană nu poate fi angajată într-o societate care desfăşoară activităţi de supraveghere şi pază, de transport fonduri şi de protecţie fizică a persoanelor, dacă nu este titularul unei cărţi profesionale. 


Persoanele interesate depun cererea de eliberare a cărţii profesionale dematerializate
 la prefectura regiunii administrative în care îşi au domiciliul.

Cererea trebuie să cuprindă următoarele informaţii: numele şi prenumele, data şi locul naşterii, adresa solicitantului; activitatea pentru care solicită eliberarea cărţii profesionale (supraveghere umană sau supraveghere prin sisteme electronice de securitate/pază; transport de fonduri; protecţie fizică a persoanelor; agent de protecţie care utilizează un câine; siguranţă aeroportuară); pentru activităţile desfăşurate de agentul de protecţie care utilizează un câine, numărul de identificare al câinelui (care se eliberează cu respectarea condiţiilor legale referitoare la antrenarea deţinătorului şi la dresarea câinilor).

Orice persoană care candidează pentru obţinerea unui post în cadrul unei societăţi private de protecţie şi pază trebuie să prezinte angajatorului numărul cărţii profesionale atribuit de prefectură.

După angajare, salariatul primeşte cartea profesională specifică societăţii angajatoare, care cuprinde: fotografia agentului; numărul cărţii profesionale atribuit de prefectură; numele şi prenumele, data naşterii titularului; tipul de activitate desfăşurată; dacă activitatea titularului este cea de agent însoţit de un câine de pază, numărul de identificare al câinelui; numele, sediul social şi adresa angajatorului, precum şi numărul autorizaţiei administrative de funcţionare a societăţii.


Autorizaţia prealabilă şi autorizaţia provizorie. Dacă persoana care doreşte să se angajeze într-o societate privată de protecţie şi pază nu este titulară a cărţii profesionale, aceasta poate solicita prefecturii o autorizaţie prealabilă sau o autorizaţie provizorie (valabile pentru o perioadă de 3 luni) în vederea participării la cursuri specializate de formare profesională.


Autorizaţia prealabilă se eliberează pentru a permite candidatului să participe la cursurile de pregătire (organizate de centre de formare speciale), pentru exercitarea profesiei de agent privat de securitate în următoarele domenii: supraveghere umană sau supraveghere prin sistemele electronice de securitate sau pază; transport fonduri; protecţie fizică a persoanelor; agent de pază însoţit de câine; siguranţă aeroportuară. 

După ancheta administrativă efectuată de prefectura care instrumentează dosarul şi în cazul unei decizii favorabile, solicitantul primeşte o notificare în care se menţionează numărul autorizaţiei prealabile; acest document se depune la centrul de formare în momentul înscrierii la cursul de pregătire respectiv.  

Durata cursurilor de formare: minimum 70 de ore.  


Autorizaţia provizorie se eliberează persoanelor recrutate de o societate privată de protecţie şi pază care organizează - în cadrul societăţii - cursuri de formare agreate de administraţie, în vederea îndeplinirii condiţiei de aptitudine profesională necesară pentru eliberarea ulterioară a cărţii profesionale de agent privat de securitate. 


După ancheta administrativă efectuată de prefectura care instrumentează dosarul şi în cazul unei decizii pozitive, solicitantul primeşte o notificare în care se menţionează numărul autorizaţiei provizorii; documentul se înmânează angajatorului, în vederea încheierii contractului de muncă. 


Durata cursurilor de formare: între 32 şi 70 de ore

▪ Uniforma

Agenţii care desfăşoară activităţi de supraveghere umană/prin sisteme electronice de securitate sau de pază a bunurilor mobile şi imobile, şi de asigurare a securităţii persoanelor din aceste imobile, precum şi cei care asigură transportul de bijuterii, bani sau metale preţioase
 au obligaţia de a purta o uniformă proprie societăţii, distinctă de cea a serviciilor publice din domeniu (poliţie şi jandarmerie naţională, vamă, poliţie municipală). 

▪ Portul de armă

Agenţii care desfăşoară activităţi de supraveghere umană/prin sisteme electronice de securitate sau de pază a bunurilor mobile şi imobile, precum şi de asigurare a securităţii persoanelor din aceste imobile pot fi înarmaţi, cu respectarea condiţiilor stabilite prin decret al Consiliului de Stat.


Agenţii care exercită activităţi de transport valori sunt înarmaţi, dacă vehiculele de transport nu prezintă garanţiile necesare de siguranţă. 

Prin decret al Consiliului de Stat se stabilesc categoriile şi tipurile de arme susceptibile de a fi autorizate, condiţiile de achiziţionare şi conservare a acestora, modalităţile de predare-primire a armelor etc.


Agenţii care exercită activităţi de protecţie fizică a persoanelor nu au dreptul de a purta arme.  


▪ Controlul activităţilor desfăşurate de societăţile de protecţie şi pază se efectuează de către comisarii de poliţie, ofiţerii de poliţie, ofiţerii şi subofiţerii jandarmeriei naţionale. 

Sancţiuni 


▪ 3 ani închisoare şi  amendă de 45.000 € pentru:

- exercitarea, cu titlu profesional, a activităţilor de supraveghere umană/ prin sisteme electronice de securitate sau pază a bunurilor mobile şi imobile, precum şi de asigurare a persoanelor din aceste imobile şi a activităţii de protecţie fizică a persoanelor, de către societăţi de protecţie şi pază care nu sunt înmatriculate în Registrul comerţului şi al societăţilor;


- exercitarea uneia din activităţile de supraveghere sau de transport valori, precum şi a unei activităţi care nu are legătură cu activitatea de protecţie şi pază sau de transport valori/a activităţii de detectiv privat;


- exercitarea de activităţi de protecţie şi pază fără autorizaţie de funcţionare sau continuarea acestor activităţi după suspendarea sau retragerea autorizaţiei.


▪ 2 ani închisoare şi amendă de 30.000 € pentru:


- angajarea unei persoane care nu este titulară a cărţii profesionale;


- desfăşurarea de activităţi de supraveghere pe drumurile publice, fără autorizaţie legală.


▪ 1 an închisoare şi amendă de 15.000 € pentru:


- neaducerea la cunoştinţa autorităţilor competente a oricărei modificări sau anulări intervenite în documentele depuse pentru obţinerea autorizaţiei de funcţionare;


- împiedicarea efectuării controlului activităţilor desfăşurate, de către reprezentanţii autorităţii administrative (comisarii şi ofiţerii de poliţie, ofiţerii şi subofiţerii jandarmeriei naţionale)

3. Aspecte privind activitatea societăţilor private de protecţie şi pază

Organizarea activităţii 

▪ Timpul de muncă

- numărul legal/convenţional al orelor de muncă: 35 ore/săptămână

- numărul maxim al orelor de muncă: 48 ore/săptămână

- numărul maxim de ore suplimentare: 180 ore/an (plătite sau recuperate prin acordarea de zile libere). Pentru orele efectuate în zilele de duminică sau în turele se noapte, se acordă o primă de 10%.

▪ Personalul angajat

- numărul total de salariaţi: 129.000 (86,5% bărbaţi şi 13,5% femei)

- procentul angajaţilor în funcţii de conducere: 5%

- procentul angajaţilor în funcţii operative: 95%

- repartizarea personalului pe categorii de vârste: 18-26 de ani: 16%; 26-35 de ani: 38%; 36-50 de ani: 32%; 51-55 de ani: 9%.

Indicatori socio-economici

▪ Date statistice

- numărul de locuitori: 64.057.790

- efectivul forţelor de poliţie: 250.000

- efectivul forţelor de securitate: 159.000

- numărul societăţilor private de protecţie şi pază: cca 4.800


▪ Cifra anuală de afaceri: 4.380 miliarde €

Defalcarea cifrei de afaceri pe segmente de piaţă, valoare şi/sau procent:

- supraveghere electronică: 3.080 milioane € (70%)

- securitate aeriană şi portuară: 350 milioane € (8%)

- supraveghere (monitorizare): 450 milioane € (10%)

- intervenţii: 160 milioane € (4%)

- instalare sisteme de protecţie: 140 milioane €  (3%)

- transport obiecte de valoare: 10 milioane € (sub 1%)

- protecţia fizică a persoanelor (gardă de corp): 80 milioane € (2%)

- formare profesională: 50 milioane € (1%)

- altele: 30 milioane € (sub 1%)

GERMANIA
1. Reglementări juridice

▪ Legea din 7 februarie 1997 privind activităţile profesionale (cu modificările ulterioare)

▪ Legea din 14 decembrie 1995 privind societăţile private de securitate

▪ Legea din 23 iulie 2002 privind societăţile private de securitate

2. Prevederi legale referitoare la firmele de protecţie şi pază 

▪ Licenţa de funcţionare. 
 Dreptul de a desfăşura activităţi comerciale este consacrat constituţional. În acest sens, art.12 „Libertatea profesiei, interzicerea muncii forţate” prevede:

 „1. (1.) Orice persoană are dreptul de a-şi alege liber profesia, munca şi formarea profesională.

(2) Exercitarea profesiei poate fi reglementată prin lege sau în baza unei legi.

2. Nimeni nu poate fi constrâns să desfăşoare o anumită activitate, cu excepţia cazului în care aceasta constituie o obligaţie publică de prestare de servicii, tradiţională, generală şi egală pentru toate persoanele. 

3. Munca forţată poate fi impusă numai persoanelor lipsite de libertate în baza unei hotărâri judecătoreşti”
.
Conform legislaţiei federale în materie, înfiinţarea societăţilor de protecţie şi pază se face pe baza licenţei de funcţionare, eliberată de autoritatea guvernamentală competentă. Fiecare provincie (Land) stabileşte de sine stătător organul în competenţa căruia intră eliberarea licenţei de funcţionare (de exemplu, în provincia Hessen, acest organ este municipalitatea). 

Durata licenţei de funcţionare este nelimitată.


Condiţii pentru obţinerea licenţei:


- promovarea testului de aptitudini profesionale, organizat de Camera de Comerţ şi Industrie (după participarea la cursuri de instruire cu o durată de 80 de ore);


- verificarea experienţei profesionale a solicitantului şi obţinerea dovezilor care să demonstreze faptul că solicitanţii prezintă încrederea necesară pentru desfăşurarea unor astfel de activităţi;


- dovada solvabilităţii. 

Autoritatea de supraveghere profesională (Gewerbeaufsichtsbehorde) însărcinată cu evaluarea viabilităţii şi onorabilităţii întreprinderilor, are competenţa de a refuza aprobarea eliberării licenţei dacă solicitantul nu poate dovedi că dispune de un capital de exploatare suficient. 

Această autoritate  este investită cu competenţa de a verifica în orice moment activitatea unei întreprinderi/societăţi/companii. 


Eliberarea licenţei rămâne însă la „discreţia” autorităţii administrative, discreţie care are la bază principiul respectării statului de drept.


▪ Tipuri de activităţi desfăşurate de societăţile private de protecţie şi pază, cu respectarea condiţiilor legale în materie: paza clădirilor şi a incintelor industriale; protecţia fizică a persoanelor; paza transporturilor de valori; paza bazelor militare (conform Legii privind aplicarea forţei directe şi utilizarea de puteri speciale de către forţele armate germane şi aliate şi de gărzile de protecţie civilă); asigurarea ordinii publice cu ocazia desfăşurării unor evenimente; paza şi protecţia centralelor nucleare; securitate aeroportuară; activităţi de patrulare; paza fondurilor financiare aflate în tranzit; servicii de primire şi recepţie.


▪ Condiţii privind recrutarea personalului:


- vârsta minimă a candidaţilor:18 ani;

- verificarea activităţii profesionale de către autorităţile competente, pentru obţinerea „dovezii de încredere”. În acest scop, autorităţile guvernamentale care acordă licenţa de funcţionare solicită „un certificat de bună conduită” a candidatului, verificând în acelaşi timp dacă acesta este membru al unei asociaţii ilegale sau al unui partid politic neconstituţional;

- participarea la cursuri cu o durată de 40 de ore organizate în centre speciale de formare la nivel sectorial (în grupuri de maximum 20 de persoane) şi promovarea testului de aptitudini fizice şi profesionale, organizat de camera de comerţ şi industrie a provinciei; pentru agenţii care desfăşoară activităţi de supraveghere/intervenţii în locuri publice, se organizează o examinare specială. Conţinutul formării profesionale se stabileşte la nivel federal, fiind diseminat de  camerele de comerţ şi industrie din cadrul landurilor, precum şi de asociaţiile profesionale din domeniu. 

Statul federal finanţează formarea şomerilor pentru facilitarea accesului acestora pe piaţa serviciilor private de protecţie şi pază. 

- singura interdicţie impusă este aceea de a nu face parte din corpul funcţionarilor publici activi.

 ▪ Contractele încheiate de societăţile private de protecţie şi pază

Societăţile private de protecţie şi pază (care trebuie să fie înregistrate în Registrul Comerţului) încheie contracte „de conduită”– prin care se stabilesc obligaţii de conduită generală şi restrictivă – şi nu contracte de muncă – prin care se stabilesc obligaţii de rezultat. În anumite cazuri, acestea pot încheia şi contracte mixte, care includ atât obligaţii de conduită cât şi obligaţii de rezultat (de exemplu, contractele de transport valori). 


Principiile generale ale legii contractelor sunt aplicabile şi contractelor pentru furnizarea serviciilor de securitate. Contractul are la bază acordul părţilor. La interpretarea contractelor, trebuie respectat principiul bunei credinţe. Conform legii privind contractele, încheierea contractului are loc fie în baza clauzelor contractuale, fie din motive deosebite (inclusiv încălcarea gravă a obligaţiilor contractuale). 


Orice parte contractantă răspunde atât pentru încălcarea (explicită sau implicită) a obligaţiilor contractuale, cât şi pentru încălcarea drepturilor terţilor. Societăţile private de protecţie şi pază răspund pentru propriile activităţi (inclusiv pentru cele desfăşurate de angajaţi) şi au obligaţia de a compensa orice pagubă provocată unei terţe persoane, care rezultă dintr-o conduită ilegală a angajaţilor aflaţi în exerciţiul funcţiunii. În acest scop, conform legislaţiei germane, societăţile private de protecţie şi pază au obligaţia de a încheia contracte de asigurare. 

▪ Uniforma şi însemnele distinctive 


Uniforma nu trebuie să fie asemănătoare sau de natură să creeze confuzii cu uniformele forţelor armate sau de poliţie.


Personalul operativ are obligaţia de a purta, la vedere, un ecuson inscripţionat cu denumirea societăţii, numele, prenumele şi fotografia agentului.


▪ Portul de armă
Cadrul legal nu impune obligaţia portului de armă de către angajaţii serviciilor private de protecţie şi pază. Dreptul de a purta o armă este reglementat de Legea privind armele: este un drept opţional; necesită eliberarea permisului de port-armă, după o perioadă de instruire obligatorie; permisul de port armă se aprobă nominal atât pentru companie, cât şi pentru fiecare angajat în parte. Legea stipulează obligaţia companiilor de a folosi şi păstra armele aflate în dotare, în condiţiile legale corespunzătoare. 

Folosirea cătuşelor şi a câinilor dresaţi în exercitarea serviciilor private de protecţie şi pază intră sub incidenţa cadrului legislativ general (care nu priveşte în mod exclusiv personalul serviciilor private de protecţie şi pază). 


▪ Sancţiunile care pot fi aplicate de autorităţile competente sunt: sancţiuni administrative – respectiv retragerea licenţei de funcţionare sau penale – amendă de maximum 5.000 €.


3. Aspecte privind activitatea societăţilor private de protecţie şi pază

Organizarea activităţii 


▪ Timpul de muncă


- numărul legal/convenţional al orelor de muncă: 265 ore/lună

- numărul mediu de ore de muncă efectivă: în regim total de muncă: 235 ore/lună; în regim parţial de muncă: 15 ore/săptămână


- săptămâna de lucru: 6 zile


- concediul anual: 24 zile/an

- procentul activităţilor desfăşurate sâmbăta/duminica/în timpul nopţii: sâmbăta: 20%; duminica: 25%; în timpul nopţii: 70%

▪ Personalul angajat:

- numărul total de angajaţi: 171.000 (femei: 20%)

- numărul de angajaţi în regim de muncă parţial: 51.000 (femei: 40%)

- numărul de angajaţi cu contract pe durată determinată: 35.000 (femei: 20%)

Din numărul total al angajaţilor:

- personal operativ: 163.000 (femei: 20%)

- personal administrativ: 6.500 (femei: 20%)

- alte cadre: 1.500 (femei: 5%)

Repartizarea personalului pe categorii de vârstă: sub 25 de ani: 16.000 (femei: 20%); între 25-45 de ani: 35.000 (femei: 20%); peste 45 de ani: 120.000 (femei: 20%).

Indicatori socio-economici


▪ Date statistice


- numărul de locuitori: 82.369.548


- efectivul forţelor de poliţie: 250.000


- efectivul forţelor de securitate: 173.000


- numărul societăţilor private de protecţie şi pază: aproximativ 3.500


▪ Cifra anuală de afaceri: 4,3 miliarde € 
Defalcarea cifrei de afaceri pe segmente de piaţă, valoare şi/sau procent:


- supraveghere statică: 57%


- patrule mobile şi intervenţii operative: 5%


- transport valori: 5%


- supraveghere electronică: 1%


- altele: 32%

POLONIA
1. Reglementări juridice

· Legea din 23 decembrie 1988 privind activităţile economice (cu modificările ulterioare);

· Legea din 22 august 1997 privind serviciile de securitate care asigură protecţia persoanelor şi proprietăţii (cu modificările ulterioare)
;

· Legea din 6 iulie 2001 privind serviciile de detectivi (cu modificările ulterioare).

2. Prevederi legale referitoare la firmele de protecţie şi pază

Cu titlu general, orice persoană are dreptul să se angajeze în afaceri şi să conducă afaceri pe teritoriul Republicii Polonia, ca recunoaştere a principiului egalităţii de şanse.

 Străinii care angajează în desfăşurarea permanentă a operaţiunilor de afaceri pe teritoriul Republicii Polonia sunt supuşi dispoziţiilor de drept intern; prin urmare, drepturile şi obligaţiile acestora sunt identice cu cele care trebuie să fie respectate de către cetăţeni polonezi.

Orice limitare a desfăşurării unor afaceri este posibilă numai în cazul în care sunt incidente în acest sens dispoziţii legale, exclusiv pentru cauze de interes public
.

Termenii şi condiţiile de implicare în operaţiuni de afaceri în zona serviciilor de securitate privind paza şi protecţia persoanelor şi proprietăţii, precum şi monitorizarea acestora sunt definite de Legea din 22 august 1997 privind serviciile de securitate care asigură protecţia persoanelor şi proprietăţii.

 Angajarea în afaceri legate de paza şi protecţia bunurilor şi persoanelor este supusă condiţiilor imperative de existenţă a licenţei pentru desfăşurarea unor astfel de activităţi.

Securitatea persoanelor este definită de lege ca fiind acţiunea întreprinsă în scopul asigurării protecţiei vieţii, sănătăţii şi integrităţii persoanelor.

Pe de altă parte, securitatea bunurilor este definită ca fiind măsura luată în scopul prevenirii oricărei infracţiuni şi/sau violării proprietăţii, contracarare a oricărui prejudiciu rezultat prin comiterea unei infracţiuni sau violări a proprietăţii, prevenirea oricărui acces neautorizat într-un spaţiu protejat.

 În conformitate cu dispoziţiile de reglementare, serviciile de securitate privind bunurile şi persoanele pot fi furnizate în cadrul următoarelor paliere de activitate:

1) protecţie fizică directă desfăşurată sub forma:
(a) protecţiei permanente sau temporare;

(b) protecţiei care constă în supravegherea constantă de semnale transmise, colectarea acestora şi procesarea în şi prin dispozitive electronice şi sisteme de alarmă; 

(c) protecţia care constă în supravegherea transportului activelor monetare şi a altor valori sau a transporturilor speciale periculoase;

2) serviciilor tehnice de securitate, constând în:

(a) montarea de dispozitive electronice şi sisteme de alarmă pentru a semnala orice ameninţare a persoanelor şi / sau a proprietăţilor securizate, exploatarea, întreţinerea, precum şi asigurarea serviciilor de reparaţii în spaţiile în care astfel de aparate electronice şi sisteme de alarmă au fost instalate;

(b) montarea de dispozitive mecanice de protecţie, precum şi  exploatarea, întreţinerea, repararea şi asigurarea serviciilor de deblocare urgentă în spaţiile în care astfel de dispozitive şi instalaţii au fost montate. 

Legea nu aduce atingere altor dispoziţii legale referitoare la zonele protejate, clădiri, instalaţii care sunt în administrarea: 

· Ministerului Apărării Naţionale;

· Ministerului Administraţiei şi Afacerilor Interne;

· Ministerului Justiţiei;

· Ministerului Afacerilor Externe.

Zonele, echipamentele şi instalaţiile esenţiale pentru apărarea naţională, siguranţa economică, siguranţa publică, alte interese ale statului considerate strategice, fac obiectul protecţiei obligatorii a formaţiunilor specializate de pază ale armatei. Aceste zone, instalaţii sau echipamente fac obiectul protecţiei obligatorii, iar datele în legătură cu acestea sunt confidenţiale.

Din această categorie fac parte:

Privind apărarea naţională:

· instalaţiile speciale de producţie;

· zonele, instalaţiile în care se produc sau se stochează armament sau  echipamente militare;

· depozitarea rezervelor de stat;

Privind protecţia intereselor economice ale statului:

· instalaţiile şi echipamentele în legătură directă cu extracţia de resurse minerale de importanţă strategică pentru ţară;

· porturi şi aeroporturi;

· bănci, zone de depozitare a numerarului, transportul de numerar în cantităţi mari.
Privind siguranţa publică:

· instalaţii, echipamente esenţiale pentru buna funcţionare a zonelor urbane, în cazul în care distrugerea sau deteriorarea lor poate avea un risc pentru viaţa şi sănătatea oamenilor şi a mediului, în special uzine electrice şi termice, de apă, alimentare cu apă şi instalaţii de epurare a apelor uzate;

· instalaţii care utilizează, care produc sau stochează cantităţi substanţiale de materiale nucleare, a surselor şi deşeurilor radioactive, materiale toxice, droguri, explozibili sau substanţe chimice inflamabile, de mare sensibilitate sau explozive;

· conducte  de combustibili, reţele electrice şi sisteme de telecomunicaţii, baraje şi ecluze, alte echipamente situate în teren deschis, a căror distrugere sau deteriorare poate prezenta un risc pentru viaţa sau sănătatea umană, mediu sau care poate produce daune grave  proprietăţilor.

Privind protecţia intereselor de mare importanţă ale statului:

· facilităţi şi instalaţii de telecomunicaţii, poştă, televiziune şi radio;

· muzee şi alte locuri unde sunt colectate valori care fac parte din cultura naţională;

· arhivele statului.

 

În cadrul departamentelor poliţiei locale există planuri de protecţie care înglobează următoarele aspecte:

 - ţin cont de natura entităţilor responsabile cu protecţia anumitor obiective;

- includ o analiză a potenţialelor ameninţări în raport cu starea de acoperire prin operaţiunile de protecţie;

- conţin date cu privire la unităţile de protecţie specializate, inclusiv cu privire la tipul şi cantitatea armelor şi echipamentelor din dotarea unităţilor de protecţie;

- conţin informaţii în legătură cu serviciile tehnice de securitate;

- conţin reguli referitoare la organizarea şi punerea în aplicare a intervenţiile unităţilor de protecţie.

Unităţile de pază şi protecţie cooperează în activitatea lor cu poliţia, pompierii, gardienii şi alte organisme cu atribuţii similare.

Ministrul Administraţiei şi Afacerilor Interne stabileşte, prin regulament:

- normele detaliate pentru crearea societăţilor de protecţie şi pază;

- structura organizatorică, activităţile eligibile şi modul în care se păstrează evidenţa acestora;

- armamentul şi echipamentele din dotare, uniformele şi însemnele oficiale.

Activităţile de protecţie şi pază a persoanelor şi bunurilor sunt supuse obligativităţii desfăşurării sub licenţă, document care stabileşte şi domeniul de aplicare şi forma acestor servicii.

Autoritatea competentă să elibereze, să refuze, să retragă sau să limiteze domeniul de aplicare al activităţii economice sau al serviciilor firmelor de protecţie şi pază este Ministerul Administraţiei şi Afacerilor Interne, prin  comandamentul poliţiei provinciale.

Un antreprenor persoană fizică are dreptul de a solicita o licenţă după obţinerea unui permis de gradul al II-lea de agent de pază fizică (protecţie fizică), sau unui permis de gradul al II-lea de agent de pază de protecţie tehnică (protecţie tehnică). În cazul în care un antreprenor persoană juridică solicită o licenţă, un permis de gradul II astfel cum este descris mai sus trebuie să fie deţinut de cel puţin o persoană fizică recunoscută ca asociat în sensul Codului Civil, membru al Consiliului Director, mandatar sau reprezentant cu puteri depline numit de antreprenor să gestioneze operaţiunile descrise în licenţă.

Licenţele se acordă de către şeful poliţiei locale, corespunzătoare locului de rezidenţă al persoanei solicitante. Principiile şi procedura acordării licenţelor sunt specificate în art. 22-29 ale Legii privind serviciile de securitate a persoanelor şi bunurilor, precum şi în ordinele Ministrului administraţiei şi afacerilor interne.

Procedura de obţinere a licenţelor este subscrisă, de asemenea, prevederilor Codului de Procedură Administrativă.

Permisul se acordă sub forma unei decizii administrative, în baza solicitării persoanelor interesate (anexele acestui studiu cuprind şi un model de cerere de acordare a licenţei de desfăşurare a serviciilor de securitate a persoanelor şi bunurilor). 


▪ Categorii de activităţi
-paza proprietăţii, protecţia persoanelor;
- monitorizarea, transportul de valori (CIT – cash in transit);
- proiectarea, instalarea şi întreţinerea sistemelor de alarmare;
- serviciile de detectivi.

▪ Condiţii privind acordarea autorizaţiilor pentru exercitarea activităţilor de protecţie şi pază
:

- Activităţile profesionale de protecţie şi pază se exercită, în condiţiile legii, atât de către persoane juridice, cât şi de persoane fizice.
- Licenţa se acordă persoanelor fizice, în baza următoarelor documente:
1. statutul antreprenorului (adresa sediului unde este înregistrată activitatea economică sau a reşedinţei, inclusiv delimitarea teritorială sau a locaţiei desfăşurării activităţilor; domeniul de aplicare şi forma juridică ale serviciilor de  protecţie şi pază; data expirării licenţei, data de debut a activităţii de protecţie şi pază;
2. un document care confirmă posesia licenţei de gradul II pentru o persoană fizică sau pentru o persoană care îndeplineşte condiţiile impuse de lege (descrise mai sus);
3. cazierul antreprenorului şi al persoanelor anterior menţionate;

4. documente care confirmă titulatura, conform legii, a sediului, precum şi amplasarea sediului principal de desfăşurare a activităţilor de protecţie şi pază;

5. certificatul de înregistrare REGON
 emis pentru antreprenor;

6. documente fiscale relevante emise de autorităţile financiare, precum şi alte documente fiscale din care să rezulte plata impozitelor, potrivit înregistrărilor din registrele fiscale existente pentru antreprenor.    
    - Licenţa acordată antreprenorilor, alţii decât persoanele fizice se eliberează în baza următoarelor documente:
1. contractul de societate, statutul companiei, actul de constituire, documente din care să rezulte structura organizatorică a societăţii;
2. extrase din registre fiscale relevante, eliberate cu cel mult trei luni înainte de depunerea solicitării licenţei;
3. lista nominală a membrilor consiliului de administraţie, ai membrilor conducerii, mandatarilor şi persoanelor reprezentante cu puteri depline ale antreprenorului, precum şi adresele acestora;
4. lista principalilor acţionari sau a acţionarilor majoritari, care deţin capitaluri fixe sau acţiuni în procent mai mare de 50%; 
5. documente care menţionează participaţiile procentuale de capital străin sau polonez din companie, valoarea acestor participaţii, lista adreselor principalelor locuri de desfăşurare a activităţilor de pază şi protecţie sau lista adreselor de reşedinţă ale acţionarilor;
6. dovada plăţii unor taxe, numite taxe de timbru, stabilite în anumite cuantumuri.     
- Licenţa poate include condiţii specifice pentru desfăşurarea activităţilor economice în domeniul protecţiei persoanelor şi bunurilor. 

Antreprenorul este obligat să informeze Ministerul Afacerilor Interne şi Administraţiei în termen de 14 zile de la producerea unei modificări intervenite în privinţa schimbării sau modificării denumirii agentului economic, sediului, sau numelui acţionarilor.

Pentru acordarea unei licenţe de gradul I pentru un agent de pază de categoria 1 poate aplica o persoană care:

- are cetăţenia poloneză;

- are minimum 21 de ani;

- are finalizate cel puţin studiile primare;

- are capacitate juridică deplină;

- nu are cazier;

- a efectuat serviciul militar.  

Pentru acordarea unei licenţe de gradul I pentru un agent de pază de categoria 2 poate aplica o persoană care, pe lângă condiţiile enumerate mai sus, îndeplineşte şi următoarele cerinţe:

- are aprobarea poliţiei de reşedinţă;

-  are capacitatea fizică şi mentală de a îndeplini sarcinile legate de desfăşurarea activităţilor de pază şi protecţie, confirmate printr-un certificat medical;

- deţine o diplomă sau un certificat care confirmă parcurgerea unei forme specializate de pregătire sau a promovat un examen în faţa unei comisii specializate;

Pentru licenţele de gradul I persoanele care aplică trebuie să facă dovada a 149 de ore de instruire teoretică şi 102 ore de instruire practică. 

Licenţele de gradul II pentru agenţii de pază se acordă persoanelor care, pe lângă condiţiile enumerate mai sus, au finalizate studiile medii, deţin o diplomă sau un certificat care atestă formarea specializată, deţin certificate care atestă parcurgerea a 236 de ore de instruire teoretică şi 104 de ore de instruire practică. 

De asemenea, licenţa pentru asigurarea serviciilor tehnice de securitate implică îndeplinirea mai multor cerinţe, printre care:

- minimum 18 ani;

- cetăţenie poloneză;

- capacitate juridică deplină;

- nu există o condamnare pentru o infracţiune comisă cu intenţie;

- are finalizate studii profesionale tehnice, electronice, electrice, comunicaţii sau cursuri de specialitate tehnică.

Procedura administrativă pentru obţinerea licenţei

Drepturile părţilor 

În cursul procedurii administrative, părţile au anumite drepturi, în special în legătură cu:
· obţinerea de informaţii complete şi adecvate cu privire la circumstanţele de drept şi de fapt ale impactului potenţial al drepturilor şi obligaţiilor recunoscute ca fiind obiectul unor astfel de proceduri administrative;
· participarea în mod activ la fiecare stadiu procedural, precum şi de a face observaţii asupra probelor sau materialelor care îi privesc, de a formula anumite cereri înainte de emiterea oricărei decizii;
· de a obţine clarificări cu privire la argumentele esenţiale în materia acordării licenţelor de către autoritatea în drept când aceasta decide cazurile particulare;
· de a acţiona prin intermediul unei persoane cu drepturi depline în privinţa reprezentării, în cadrul procedurii administrative;
· de a avea acces la registrele de caz în fiecare etapă a procedurii.

Orice solicitare cu privire la stadiul propriului dosar în cursul procedurii administrative se formulează în scris la Ministerul Administraţiei şi Afacerilor Interne – Departamentul autorizaţii şi licenţe, care deţine atribuţii depline din punct de vedere juridic, precum şi  responsabilităţi bine definite.    

Procedura administrativă de acordare a autorizaţiei/licenţei durează, în mod normal, aproximativ 2 luni, cu condiţia ca toate documentele necesare să fi fost depuse. Ea poate fi extinsă în cazul în care autorităţile responsabile consideră necesară suplimentarea materialelor probatoare în cursul procedurii.

Decizia administrativă a Ministerului Administraţiei şi Afacerilor Interne produce efecte juridice, prin aceasta aprobându-se sau respingându-se solicitarea de emitere a  autorizaţiei. De la momentul eliberării licenţei, societatea îşi poate începe activitatea în domeniul specific.     

Licenţa provizorie

În cazuri justificate se acordă licenţă provizorie. Cererea trebuie să îndeplinească aceleaşi condiţii legale şi de formă ca şi aceea pentru acordarea licenţei ordinare. Fiind tot o decizie administrativă, licenţa provizorie se acordă după parcurgerea procedurii administrative, asemenea licenţei ordinare, care se întinde pe o perioadă de 2 luni. Este valabilă pentru o perioadă de 6 luni de la data emiterii. În conţinutul licenţei provizorii se menţionează condiţiile pe care trebuie să le îndeplinească o societate pentru a fi în drept să aplice pentru obţinerea unei licenţe ordinare. Autoritatea responsabilă (Ministerul Administraţiei şi Afacerilor Interne) nu are dreptul să refuze acordarea unei autorizaţii, cu excepţia cazurilor în care circumstanţe determinante impun neacordarea acesteia. Orice licenţă ulterioară unei licenţe provizorii trebuie emisă într-un termen de maximum o lună. 

Drepturile părţilor după îndeplinirea procedurii administrative

În cazul în care decizia autorităţii competente nu este favorabilă pot fi exercitate următoarele căi de atac:

- contestaţia împotriva deciziei;

- recurs împotriva deciziei autorităţii emitente la Curtea Supremă Administrativă.

Consecinţe ale desfăşurării activităţilor de pază şi protecţie exercitate cu încălcarea reglementărilor legale

Autoritatea emitentă a licenţei / autorizaţiei poate retrage acest document în următoarele cazuri:

1) ca rezultat al activităţilor desfăşurate care constituie o ameninţare la adresa:

- intereselor naţionale de natură economică,

- securităţii statului,

- siguranţei cetăţenilor sau a bunurilor;

2) încălcarea obligaţiilor stipulate de lege:

- lipsa notificării autorităţii responsabile în legătură cu desfăşurarea activităţilor de protecţie şi pază;

- lipsa înregistrărilor şi/sau stocării înregistrărilor unor astfel de activităţi, potrivit reglementărilor stabilite prin ordine ale ministrului, ca de exemplu:

- lipsa documentelor doveditoare ale personalului angajat; 

- lipsa înregistrărilor în legătură cu contractele încheiate;

- lipsa documentelor legate de activităţile desfăşurate, în cazul solicitării acestor documente de oricare instituţie autorizată să efectueze controale sau inspecţii;

- lipsa acordurilor scrise cu privire la domeniul de aplicare al activităţilor desfăşurate;

- neîndeplinirea condiţiilor specificate pentru deţinerea licenţei de gradul II;

- împiedicarea autorităţilor sau organismelor autorizate să efectueze inspecţia.

3) depunerea unei notificări de încetare a activităţilor menţionate în conţinutul autorizaţiei sau dovada faptului că anumite circumstanţe care trebuie probate au avut ca efect încetarea activităţii; 

4) pierderea licenţei de gradul II, dacă antreprenorul este o persoană fizică;

5) în urma unei decizii a unei instanţe care prin care se interzice desfăşurarea unor astfel de activităţi. 

Autoritatea de emitere a licenţelor are dreptul de a retrage sau limita scopul sau domeniul de aplicare menţionate de licenţă, dacă antreprenorul:

- pierde capacitatea de a gestiona propria societate care desfăşoară activitatea de protecţie şi pază;

- nu respectă dispoziţiile legale cu privire la obligaţiile pentru a deţine licenţa;

- nu remediază într-un anumit termen stabilit neregulile specificate de organismele autorizate să desfăşoare inspecţii;

- încalcă termenii şi condiţiile specificate în licenţă pentru desfăşurarea activităţilor de protecţie şi pază.
▪ Cerinţe specifice: Nu sunt restricţii privind cumulul cu alte activităţi.

▪ Uniforma:
- folosire obligatorie;

- echipamentul trebuie să aibă semne de identificare vizibile şi recunoscute;

- întregul echipament trebuie să fie distinct incluzând legitimaţia de serviciu şi ecuson pe uniforma agenţilor de pază şi angajaţilor serviciilor publice.

▪ Arme de foc: 
- un agent de pază poartă arme de foc potrivit legii numai când este în uniformă sau echipament folosit de formaţiile specializate de securitate înarmată;

- permisul de portarmă este obligatoriu;

- instruirea este, de asemenea, obligatorie;

- utilizarea armelor de foc este permisă pentru activităţi de transport de valori (CIT - cash in transit), pază fixă, gardă de corp;

- este necesară permisiunea dată la nivelul companiei;

- este imperativă depozitarea armelor de foc după orele de program;

- este instituit un registru al armelor de foc;

- există limite privind tipul şi numărul de arme.

 ▪ K9 (câini): 
- câini de apărare, utilizaţi ca mijloace de forţă directă;

- pot fi folosiţi doar de angajaţii licenţiaţi;

- sunt utilizaţi în următoarele situaţii: pentru apărare în caz de atac direct;împotriva vieţii sau sănătăţii agentului de pază sau altei persoane; pentru prinderea persoanelor care reprezintă un pericol pentru viaţa sau sănătatea unei persoane sau a unei proprietăţi;

- nu este permisă utilizarea lor în cazul transportului de valori (CIT - cash in transit).


Măsuri de protecţie a persoanelor şi bunurilor:

În îndeplinirea competenţelor de protecţie şi pază a persoanelor şi bunurilor, agenţii de pază au dreptul, în perimetrul zonelor protejate, printre altele, la: 

- folosirea coerciţiei directe (forţa fizică, anumite trucuri, tehnici de apărare cu efect paralizant, încătuşarea, arme paralizante electrice, sprayuri paralizante, lacrimogene etc);

- utilizarea armelor de foc în următoarele situaţii, clar delimitate prin dispoziţiile legii:
 - în scopul zădărnicirii unui atac iminent îndreptat împotriva vieţii, integrităţii fizice a oricărei persoane sau a lui însuşi; 
- împotriva unei persoane care nu respectă somaţia de a abandona imediat armele sau instrumentele periculoase pe care le are asupra sa şi a căror utilizare ar putea pune în pericol viaţa sau integritatea fizică a lui sau a altei persoane;
- în scopul contracarării unui atac violent direct şi ilegal asupra persoanelor fizice protejate, asupra transporturilor de bani, valori sau materiale periculoase.

Utilizarea armelor de foc trebuie să se facă în aşa fel încât să aducă prejudicii minime persoanei împotriva căreia sunt folosite şi nu pot fi utilizate dacă expun unui pericol viaţa sau integritatea fizică a altor persoane. De asemenea, utilizarea armelor de foc şi a metodelor de coerciţie sunt interzise împotriva femeilor gravide, a minorilor sub 13 ani, persoanelor în vârstă sau a persoanelor care prezintă un handicap vizibil. 

Depozitarea şi protecţia capacităţilor şi capabilităţilor legate de armamentul şi echipamentele militare şi normele de utilizare ale acestora sunt stabilite prin acte de reglementare emise de Ministerul Administraţiei şi Afacerilor Interne.
Facilităţi de instruire: Şcoli publice şi private pentru pregătirea în profesia de agent de pază, controlate de departamentele locale de învăţământ.
Instruirea:
Pentru angajaţi nelicenţiaţi

- Instruire generală, instruire de siguranţă locală, instruire de activitate fixă (nu este obligatorie).
Pentru angajaţi licenţiaţi:

Licenţa de gradul 1 pentru un agent de pază necesită:

- 149 ore de instruire teoretică

- 102 ore de instruire practică

Licenţa de gradul 2 pentru un agent de pază necesită:

- 236 ore de instruire teoretică

- 104 ore de instruire practică

Este necesar certificat de calificare.



Dispoziţii de natură administrativă: suspendarea temporară sau permanentă a licenţei pentru toate sau numai pentru unele activităţi.

Dispoziţii de natură penală

Potrivit art. 48 din Lege, lucrătorii care încalcă obligaţia de a asigura protecţia fizică şi tehnică a bunurilor sau paza persoanelor şi bunurilor, riscă o pedeapsă privativă de libertate de până la 2 ani.

Persoanele care desfăşoară activităţi de pază şi protecţie fără licenţă, riscă o pedeapsă privativă de libertate de până la 2 ani.

Persoanele care depăşesc în exercitarea atribuţiilor lor competenţele legale sau încalcă drepturile omului sunt sancţionate cu o pedeapsă privativă de libertate de până la 5 ani.  

3. Aspecte privind activitatea societăţilor de protecţie şi pază

· Aspecte de natură socială:
Populaţie: 38 600 000

Forţe de poliţie: 100 000 rata: 1/386

Forţe de securitate: 165 000 rata: 1/234

Domenii acoperite: Paza fixă, intervenţie/ mobilă, monitorizare (supraveghere electronică), protecţia persoanelor (VIP), cash in transit, Camera Poloneză a Personalului şi Protecţia Activelor, Asociaţia Poloneză a Patronilor “Ochrona”, Asociaţia Naţională a Producătorilor, Proiectanţilor şi Instalatorilor “Polalarm”, Camera Poloneză de Securitate a Sistemelor de Alarmare.

Categorii şi salarii: în general - minimum 2,00 Euro/oră (net); instalare de sisteme de securitate – 3,00 Euro/oră (net).

Oportunităţi egale: - prevederi generale, reglementate prin Codul muncii

Siguranţa şi sănătate la locul de munca: - reglementate de Codul muncii

· Aspecte de natură economică:
· Numărul total de societăţi de pază (în 2007) - ± 3 600

· Mărimea: 


Cu un număr cuprins între 1-4 angajaţi - aproximativ 40 de societăţi; 


Între 5-19 angajaţi - aproximativ 155 de societăţi; 


Între 20-99 angajaţi - aproximativ 900 de societăţi;     


Între 100-499 angajaţi – aproximativ 2 400 de societăţi; 


Mai mare de 500 angajaţi – aproximativ 65 de societăţi.
· Activităţi

 90 % dintre societăţi desfăşoară operaţiuni de pază fixă, monitorizare, transport de valori (CIT - cash in transit), gardă de corp, securitate electronică. 10 % dintre societăţi au activităţi desfăşurate pe teritoriul naţional şi în afara graniţelor ţării.

· Număr total de personal - ± 165 000; - conducere - ± 15 000;                            - operativ - ± 150 000

· Vârsta medie: Bărbaţi = 35 de ani; Femei = 38 de ani

· Sex: Bărbaţi = 95 %; Femei = 5 %

· Rata fluctuaţiei personalului: 50 %

· Tip de contract: - normal: 90 %; - part time: 10 %; - contracte nedeterminate: 65%; - contracte determinate: 45 %.

· Instruirea

· durata instruirii - 250 de ore, organizată de societăţi sau în afara ei (şcoli tehnice etc) 

· în timpul perioadei iniţiale - durata 3 ore + 8/12 (1 serie echivalentă)

· Autovehicule blindate - ± 4 100

· Număr de personal înarmat: Numărul de permise nu este egal cu numărul gărzilor înarmate – permisele de portarmă sunt emise societăţilor de pază şi nu angajaţilor, apoi societăţile desemnează angajaţii (cu calificare corespunzătoare) pentru a purta armament.
Cifra de afaceri - 1.000.000.000 Euro (2007)

· Tip de contracte

· private = 67 %

· publice = 25 %

· corporate = 8 %

· Tip de activităţi ( combinate cu altele decât securitatea) - scotocire

· Orele de lucru: Maximum zilnic = 12 (2003) – 24 (2007); 

· Maximum săptămânal = 40 (2003)

Ore suplimentare = 8 ore/săptămână

Noaptea şi la sfârşit de săptămână = reglementările nu specifică

În repaus = reglementările nu specifică

·  Politica oportunităţilor egale: Codul muncii

UNGARIA
1. Reglementări juridice 

- Legea CXXXIII din 2005 privind activităţile de protecţie a persoanelor şi proprietăţii şi a detectivilor particulari
  

2. Prevederi legale referitoare la firmele de protecţie şi pază
Zonele acoperite de reglementări: paza, transportul de valori, asigurarea protecţiei şi pazei în cadrul desfăşurării unor evenimente, gărzi de  corp, supraveghere electronică, investigaţii private.
Autoritatea responsabilă: Poliţia

Cerinţe: Autorizaţie/licenţă

Cerinţe de funcţionare:

La nivel de companie:

- Societăţile sunt înfiinţate potrivit legii, dar activitatea de pază poate începe dacă licenţa a fost emisă de poliţie.

Condiţii/ cerinţe procedurale:

- Cel puţin un membru/ partener trebuie să aibă legitimaţie de agent de pază emis de poliţie.

- Societatea trebuie să fie înregistrată la Camera Profesională (diferită de Camera de Comerţ şi Industrie). Camera Profesională verifică condiţiile generale (de exemplu: reşedinţa, telefonul şi emite certificatul).

- Asigurare obligatorie potrivit activităţii de pază (valoarea asigurată nu este determinată prin lege).

- Trimite o cerere, incluzând documentele menţionate mai sus poliţiei locale care eliberează licenţa, după de 30 zile.

La nivel de personal:

- Vârsta minimum 18 ani;

- Să aibă deplină capacitate din punct de vedere juridic;

- Să aibă cetăţenia unui stat membru EEA (a altor naţionalităţi numai în concordanţă cu acordurile internaţionale) (Aproape 150 000 legitimaţii de serviciu au fost eliberate de poliţie, dar numai circa 80 de mii agenţi de pază lucrează în sectorul privat de pază); 

- Să aibă reşedinţa în EEA; 

- Să aibă instruirea şi calificarea necesare;

- Certificat medical care să specifice că persoana în cauză este aptă din punct de vedere medical să desfăşoare astfel de activităţi;

- Cazier curat;

- Să aibă cel puţin studii primare (8 clase).

În Ungaria, Departamentul de Cercetări Penale este autoritatea cu atribuţii în monitorizarea agenţilor şi companiilor care desfăşoară activităţi în sfera serviciilor de securitate privată.

Companiile de securitate privată trebuie să înregistreze fiecare contract şi, de asemenea, trebuie să întocmească un registru actualizat pentru fiecare contract
. 

Cerinţe specifice:

Uniforma:

- Opţional

- Să nu semene cu uniforma poliţiei

- Insigna “Security” să fie la vedere

- Uniforma trebuie să fie aprobată de şeful poliţiei

Legitimaţia de serviciu - obligatoriu emisă de poliţie.
Arme de foc:

- Permis portarmă obligatoriu emis de poliţie;

- Instruire obligatorie;

- Aplicabile agenţilor de pază şi a celor care protejează transporturile de valori;

- Permise de a achiziţiona arme de foc la nivelul societăţii de pază şi permis pentru utilizarea la nivel individual (permis individual pentru agentul de pază). Ambele permise sunt eliberate de poliţie.

- Depunerea armelor de foc după orele de serviciu este obligatorie.

- Obligatoriu Registru pentru armele de foc. Registrul este autorizat de poliţie.

- Sunt permise numai pistoalele şi revolverele (handguns).

- Numărul de arme este determinat de numărul contractelor;

- În cazul persoanelor care utilizează arme de foc este obligatoriu examenul psiho-tehnic.

K9 (câini) :

Instruire specială obligatorie pentru toate activităţile desfăşurate în locuri publice.

Aceasta instruire este reglementată prin Ordin al Ministrului Justiţiei.

Durata acestei instruiri este de 400 ore în şcoala poliţiei de dresaj canin. 

Competenţe:
Cercetare şi confiscare limitate de prevederile legale în vigoare. Sesizarea asupra făptuitorului unei infracţiuni poate fi făcută de orice persoană.

Instruirea:

Reglementată prin Ordinul Ministerului de Interne. Durata: 320 de ore

Conţinut: pregătire juridică, cunoştinţe profesionale teoretice, cunoştinţe practice, autoapărare. Instruirea se finalizează cu certificat de calificare.
Examinare medicală şi psiho-tehnică (psihologică): examinare medicală obligatorie; Examinare psiho-tehnică obligatorie în cazul uzului de arme de foc.

Controlul autorităţilor: Poliţia

Sancţiunile autorităţilor: Poliţia

Sancţiuni administrative: revocarea licenţei acordată societăţii.

Sancţiuni penale: Amenda variază de la 100 000 forinţi la 1 000 000 forinţi (± 380 Euro – 3850 Euro).

Uniunea Europeană a emis, la data de 28 ianuarie 2010 un aviz motivat (a doua etapă a procedurii de infringement – încălcarea dreptului comunitar) Ungariei în legătură cu dispoziţiile care reglementează desfăşurarea de activităţi în sfera serviciilor private de securitate. Avertismentul vizează următoarea restricţie impusă de legislaţia naţională, restricţie care este considerată incompatibilă cu libertatea fundamentală de a presta servicii în cadrul pieţei interne prevăzută în Tratatul UE art. 56:

- furnizorul de servicii temporare de securitate privată care are sediul în alt stat membru al EEA trebuie să îndeplinească următoarele două obligaţii:

1. trebuie să fie membru al Camerei Profesionale de specialitate din Ungaria;

2. trebuie să obţină o autorizaţie prealabilă din partea autorităţilor maghiare pentru a desfăşura servicii private de securitate.

Comisia consideră că aceste dispoziţii constituie restricţii asupra libertăţii de a presta servicii în cadrul pieţei interne garantate de tratat.

Prin urmare, în răspunsul adresat Comisiei Europene, Ungaria consideră, la rândul său, că se impun modificări ale legislaţiei naţionale specifice, recunoscând încălcarea art. 56 din TFUE.    
3. Aspecte privind activitatea societăţilor private de protecţie şi pază

Aspecte de natură economică

Populaţie: 10000000

Forţe de poliţie: 40000 rata: 1/250

Forţe de securitate: 80000 rata: 1/125

Numărul total de societăţi private de pază licenţiate la nivelul anului 2008: ± 11304
Mărimea:

2-9 salariaţi – 200

10 – 49 salariaţi – 1 077

50 – 499 salariaţi – 2 100

500 – 3000 salariaţi – 200

> 3000 salariaţi – 5

Numărul total de salariaţi – ± 105121, potrivit numărului de licenţe acordate în domeniu, la nivelul iunie 2008; conducere – 2100 (femei - ± 1%) ; la nivel operativ – 99444 (femei - ± 8%)

Vârsta medie/ genul  

≤ 25 ani – ± 20.000 (femei - ± 20%);

25 ani – 45 ani - ± 51544 (femei - ± 15%);

Peste 45 de ani - ± 30.000 (femei - ± 5%);

Pregătirea medie

Minimum obligatoriu: şcoala primară pentru agenţii de pază

Rata fluctuaţiei personalului: 30 %
Tipuri de contracte:

Pe timp nedeterminat – 85 %

Pe timp determinat – 5 %

Temporar – 10% 

Instruire:
Durata instruirii: instruire de bază de 320 ore.

Instruirea de pază organizată de institute de instruire şi şcoli tehnice.

Obligatorie înainte de angajare.

În 2004 au luat fiinţă autorităţi de instruire recunoscute: Security System WC şi Professional Training WC
Oportunităţi de carieră:
În general la societăţile mai mari

Uniforme: Opţional

Câini: Da

Autovehicule blindate: 320

Numărul de agenţi de pază înarmaţi: 20 000

Tip de contracte: private/ publice : Da

Venituri estimate pe an (2007): 550.000.000 Euro

II. REGLEMENTĂRI COMUNITARE

La nivelul UE, nu există texte normative care să reglementeze în mod expres înfiinţarea, organizarea şi funcţionarea societăţilor private de protecţie şi pază. 


Aspecte ale statutului agenţilor societăţilor private de protecţie şi pază care desfăşoară activităţi de securitate aeronautică intră sub incidenţa prevederilor Regulamentului CE 2320/2002 al Parlamentului European şi al Consiliului din 16 decembrie 2002 privind instituirea unor norme comune în domeniul siguranţei aviaţiei civile.

„2. SECURITATEA ÎN AEROPORTURI

(…)

2.2. Controlul accesului

2.2.1. Zonele de securitate cu acces restricţionat şi alte zone aeroportuare

(i) Accesul la zonele de securitate cu acces restricţionat şi alte zone aeroportuare este controlat în permanenţă, pentru ca nici o persoană neautorizată să nu poată pătrunde în aceste zone şi nici un articol interzis să nu poată fi introdus în zonele de securitate cu acces restricţionat sau într-o aeronavă. 

(ii) Toţi membrii personalului care trebuie să aibă acces în zonele de securitate cu acces restricţionat se supun unei verificări a antecedentelor pe o perioadă de minimum 5 ani în urmă. Această verificare se repetă periodic, la intervale care nu depăşesc 5 ani.

(iii) Toţi membrii personalului care trebuie să aibă acces în zonele de securitate cu acces restricţionat beneficiază, de asemenea, în mod periodic, de formare în domeniul siguranţei aeriene (…), inclusiv al riscurilor care ameninţă siguranţa aeriană şi sunt instruiţi să semnaleze autorităţilor competente orice incident care poate constitui o ameninţare pentru siguranţa aeriană. 

(iv) Pentru întregul personal care lucrează în aeroport sau care frecventează în mod sistematic aeroportul (inclusiv angajaţii aeroportului sau ai companiilor aeriene, precum şi angajaţii altor instituţii) se vor emite legitimaţii de aeroport. Pe această legitimaţie figurează numele şi fotografia purtătorului. Legitimaţiile au o perioadă de valabilitate limitată. Autoritatea competentă stabileşte situaţia în care este oportună emiterea unei legitimaţii permanente pentru persoanele care frecventează în mod sistematic aeroportul.

(v) Legitimaţiile se poată într-un loc vizibil pe toată durata orelor de serviciu.”


Cadrul legislativ comunitar general aplicabil în materie îl constituie Directiva 2005/36/CE a Parlamentului European şi a Consiliului din 7 septembrie 2005 privind recunoaşterea calificărilor profesionale
.

Directiva stabileşte normele conform cărora un stat membru care condiţionează accesul la o profesie reglementată sau exercitarea acesteia pe teritoriul său, de deţinerea anumitor calificări profesionale determinate („statul membru gazdă”) recunoaşte calificările profesionale obţinute în unul sau mai multe dintre celelalte state membre („statul membru de origine”) şi care permit titularului respectivelor calificări de a exercita aceeaşi profesie în respectivul/respectivele state membre. 


Conform art.2 al Directivei, dispoziţiile se aplică „oricărui resortisant al unui stat membru, inclusiv membrilor profesiunilor liberale, care doresc să exercite o profesie reglementată într-un stat membru, altul decât cel în care şi-a obţinut calificările profesionale, fie cu titlu independent, fie cu titlu de salariat”. 


Pentru sistemul societăţilor de protecţie şi pază, sunt relevante articolele 7 (Titlul II – Libera prestare a serviciilor) şi 14 (Titlul II. Capitolul I. Sistemul general de recunoaştere a calificărilor) ale Directivei.


„Art.7. Declaraţie prealabilă în caz de deplasare a prestatorului de servicii
1. Statele membre pot solicita ca, atunci când prestatorul se deplasează pentru prima dată dintr-un stat membru în altul pentru a furniza servicii, să informeze în acest sens, în prealabil, autoritatea competentă din statul membru gazdă, printr-o declaraţie scrisă care să cuprindă informaţiile privind asigurarea sau alte mijloace de protecţie personală sau colectivă privind răspunderea profesională. Respectiva declaraţie se reînnoieşte o dată pe an în cazul în care prestatorul estimează că va furniza servicii, temporar sau ocazional, în respectivul stat membru, în decursul anului în cauză. Prestatorul poate prezenta această declaraţie prin orice mijloace.

(…)

4. Pentru prima prestare de servicii, în cazul profesiilor reglementate cu implicaţii în materie de sănătate sau de siguranţă publică şi care nu beneficiază de o recunoaştere automată în temeiul Titlului III, Capitolul III, autoritatea competentă din statul membru gazdă poate realiza o verificare a calificărilor profesionale ale prestatorului înainte de prima prestare de servicii. O astfel de verificare prealabilă este posibilă numai în cazul în care obiectivul său este să evite daunele grave pentru sănătatea sau siguranţa beneficiarului serviciului, ca urmare a lipsei de calificare profesională a prestatorului şi cu condiţia să nu depăşească ceea ce este necesar în acest scop.

În termen de cel mult o lună de la data primirii declaraţiei şi a documentelor anexate, autoritatea competentă depune toate eforturile pentru a informa prestatorul fie cu privire la decizia de a nu controla calificările, fie cu privire la rezultatul verificării. În cazul întâmpinării unor dificultăţi care ar putea conduce la o întârziere, autoritatea competentă informează prestatorul, înainte de sfârşitul primei luni, cu privire la motivele întârzierii, precum şi la timpul necesar pentru a ajunge la o decizie, care trebuie luată înainte de sfârşitul celei de-a doua luni de la data primirii informaţiilor suplimentare.

În cazul unei diferenţe importante între calificările profesionale ale prestatorului şi formarea impusă în statul membru gazdă, în măsura în care această diferenţă este de natură să afecteze în mod negativ sănătatea sau siguranţa publică, statul membru gazdă oferă prestatorului posibilitatea de a demonstra că a obţinut cunoştinţele şi competenţele lipsă, în special printr-o probă de aptitudini. În oricare dintre cazuri, prestarea serviciilor trebuie să fie posibilă în termen de o lună de la data deciziei adoptate în aplicarea paragrafului anterior. 

În lipsa unei reacţii din partea autorităţii competente în termenele stabilite la paragrafele anterioare, serviciile pot fi prestate.

În cazul în care calificările au fost verificate în temeiul prezentului alineat, serviciile sunt prestate cu titlul profesional din statul membru gazdă.”


„Art.14. Măsuri compensatorii


1. Articolul 13
 nu aduce atingere dreptului statului membru gazdă de a impune solicitantului să urmeze un stagiu de adaptare de cel mult trei ani sau să susţină o probă de aptitudini în unul din următoarele cazuri:


a. atunci când durata formării pe care o dovedeşte în temeiul art.13, alin.1 sau 2 este mai mică cu cel puţin un an decât cea necesară în statul membru gazdă;


b. atunci când formarea pe care a urmat-o acoperă discipline semnificativ diferite de cele incluse de titlul de calificarea necesar în statul membru gazdă;


c. atunci când profesia reglementată în statul membru gazdă cuprinde una sau mai multe activităţi profesionale reglementate care nu există în profesia corespunzătoare în statul membru de origine al solicitantului, în sensul art.4, alineat 2 şi în cazul în care această diferenţă este caracterizată de o formare specială care este necesară în statul membru gazdă şi care include discipline semnificativ diferite de cele la care se referă atestatul de competenţă sau de titlul de calificare pe care îl posedă solicitantul.

(…)

4. În sensul aplicării alineatului 1, literele b) şi c), prin „discipline semnificativ diferite” se înţeleg materiile a căror cunoaştere este esenţială pentru exercitarea profesiei şi în cazul cărora formarea urmată de migrant prezintă diferenţe importante în ceea ce priveşte durata sau conţinutul, în raport cu formarea necesară în statul membru gazdă.

5. Alineatul 1 se aplică prin respectarea principiului proporţionalităţii. În special, în cazul în care statul membru gazdă preconizează să îi impună solicitantului  finalizarea unui stagiu de adaptare sau promovarea unei probe de aptitudini, trebuie să verifice în prealabil dacă cunoştinţele obţinute de solicitant în decursul experienţei sale profesionale într-un stat membru sau într-o ţară terţă sunt de natură să acopere, total sau parţial, diferenţa semnificativă menţionată la alin.4.”
*

▪ Directiva 2006/123/CE a Parlamentului European şi a Consiliului din 12 decembrie 2006 privind serviciile în cadrul pieţei interne exclude din domeniul său de aplicare serviciile de securitate privată.

„Articolul 2

Domeniu de aplicare

(…)

(2) Prezenta directivă nu se aplică pentru următoarele activităţi:

(…)

(k) servicii de securitate privată (…)”


Până la sfârşitul anului 2010, în cadrul unei strânse colaborări cu Confederaţia Europeană a Serviciilor de Securitate (CoESS), Comisia Europeană va examina propunerile de armonizare pentru sectorul securităţii private luând în considerare atât Directiva 2006/123/CE, cât şi necesitatea elaborării de reglementări comunitare care să conţină standarde minime în ce priveşte industria de securitate privată.  

Confederaţia Europeană a Serviciilor de Securitate (înfiinţată în 1989) a devenit o organizaţie stabilă în cadrul UE şi un partener privilegiat în elaborarea politicilor europene care privesc domeniile acoperite de securitatea privată: transporturi de valori; securitatea aeroportuară; securitatea canalelor de distribuţie; protecţia infrastructurii critice.


Argumente prezentate de CoESS referitoare la necesitatea reglementării  la nivel european a industriei de securitate privată:


- existenţa (în unele cazuri) a unor reglementări naţionale inadecvate care nu garantează profesionalismul necesar sectorului securităţii private;


- diferenţele (uneori majore) dintre reglementările naţionale, care constituie un obstacol pentru realizarea integrării europene;


- existenţa unor practici necorespunzătoare de piaţă, în care se acordă prioritate costurilor serviciilor private de securitate şi nu calităţii acestora.


Viziunea CoESS privind securitatea privată are la bază câteva principii fundamentale care vizează rolul autorităţilor naţionale/europene în domeniu:


- identificarea, evaluarea şi definirea riscurilor privind securitatea generală; 
- elaborarea normelor generale vizând minimalizarea riscurilor şi reglementarea modului de acţiune al autorităţilor competente în domeniul securităţii private;


- reglementarea locului şi rolului societăţilor private de securitate în sistemul general de asigurare a securităţii interne;


- evaluarea eficientă şi nediscriminatorie a activităţilor desfăşurate de societăţile private de securitate şi stabilirea măsurilor de corecţie necesare.

� European Economic Area (EEA) – cuprinde cele 27 de state membre ale UE, Islanda, Lichtenstein, Norvegia şi Elveţia.


�▪ Decretul nr.2005-1123 din 6 septembrie 2005 pentru aplicarea Legii nr.83-629 din 12 iulie 1983 privind reglementarea activităţilor private de securitate, referitor la calificarea profesională a conducătorilor agenţiilor private de investigaţie, precum şi la aptitudinile profesionale ale salariaţilor acestora


▪ Decretul nr.2005-1122 din 6 septembrie 2005 pentru aplicarea Legii nr.82-629 din 12 iulie 1983 privind reglementarea activităţilor private de securitate, referitor la aptitudinile profesionale ale conducătorilor şi salariaţilor întreprinderilor care desfăşoară activităţi de supraveghere şi pază, de transport de fonduri şi de protecţie fizică a persoanelor


▪ Decretul nr.2000-376 din 18 aprilie 2000 privind protecţia transporturilor de fonduri


▪ Decretul nr.86-1058 din 26 septembrie 1986 privind autorizarea administrativă şi recrutarea personalului întreprinderilor de supraveghere, pază, transport de fonduri şi de protecţie a persoanelor


� Decretul nr.2009-137 conţine dispoziţii referitoare la eliberarea cărţii profesionale, a autorizaţiei prealabile şi a autorizaţiei provizorii pentru angajaţii care desfăşoară activităţi private de protecţie şi pază. Decretul a luat în considerare modificările introduse de Legea nr.2008-582 privind întărirea măsurilor de prevenire şi de protecţie a persoanelor împotriva câinilor periculoşi. 


� Cartea profesională dematerializată constă în numărul atribuit de prefectură cărţii profesionale solicitate. 


� Pentru agenţii care asigură securitatea transporturilor de valori, există unele excepţii în ce priveşte obligativitatea portului de uniformă.

� „Art.13. Condiţii de recunoaştere


1. În cazul în care, într-un stat membru gazdă, accesul la o profesie reglementată sau exercitarea acesteia este condiţionată de deţinerea unor calificări profesionale determinate, autoritatea competentă a respectivului stat membru acordă accesul la respectiva profesie şi dreptul de exercitare a acesteia, în aceleaşi condiţii ca cele pentru cetăţenii săi, solicitanţilor care deţin atestatul de competenţe sau calificarea prevăzută de un alt stat membru pentru a avea acces la aceeaşi profesie sau pentru a avea dreptul de a o exercita pe teritoriul său.(…)”

